Բոբ Ուոլլես

**Բոբ Ուոլլես** (, ), մեխանիկ-ինժեներ Նոր Զելանդիայից, փորձարկող վարորդ։ Առավել հայտնի է որպես 1963-1975 թվականներին իտալական *Lamborghini* սպորտային մեքենաների արտադրողի գլխավոր փորձարկող վարորդ։ Ուոլլեսն առանցքային դեր է խաղացել Lamborghini V12 շարժիչի և այդ ապրանքանիշի առաջին մեքենաների մշակման գործում, որոնք թողարկվել են 1960-1970-ական թվականներին։ Նրա աշակերտը՝ Վալենտինո Բալբոնին, 40 տարի աշխատել է *Lamborghini*-ում։

## Կենսագրություն
### Մեխանիկ-ինժեների կարիերայի սկիզբ
Բոբ Ուոլլեսը ծնվել է 1938 թվականի հոկտեմբերի 4-ին Նոր Զելանդիայի Օքլենդ քաղաքում։ Մանկության տարիներին Բոբը հետաքրքրվել է մեքենաներով և դրանց ձևափոխմամբ, իսկ դեռահասության տարիներին միացել է իր երկիր այցելած թիմերին՝ ձմեռային մրցարշավներին մասնակցելու համար։ 1960 թվականին Բոբը լքել է Նոր Զելանդիան և մեկնել Մեծ Բրիտանիա, որտեղ որոշ ժամանակ աշխատել է *Lotus Cars* ընկերությունում։ Նույն թվականին նա տեղափոխվել է Իտալիա, որտեղ աշխատանքի է անցել որպես ավտոմեխանիկ նախ Camoradi մրցարշավային թիմում, ապա՝ Scuderia Serenissima-ում: Camoradi-ում Բոբը աշխատել է Maserati Tipo 61 «Birdcage»-ի և Chevrolet Corvette-ի վրա, ինչպես նաև մասնակցել է 1960 թվականի Լե Մանի 24-ժամյա մրցարշավին որպես մեխանիկ: *Scuderia Serenissima*-ում Բոբը աշխատել է մշակման վրա։

### Աշխատանք Lamborghini ընկերությունում
1963 թվականին Բոբը ուշադրություն է դարձրել Սանտ Ագատա Բոլոնյեզեում գտնվող նոր ավտոմոբիլային գործարանին, որը պատկանում էր նույն թվականին հայտնված *[[Lamborghini|Automobili Lamborghini S.p.A.]]* ընկերությանը։ Նա աշխատանքի է ընդունվել *Lamborghini*-ում՝ որպես ավտոմեխանիկ։ Սկզբում Բոբի դերը եղել է *350* *GT* մոդելի արտադրությանը աջակցելը, նա զբաղվել է առաջին սերիական նմուշների կառուցմամբ, ինչպես նաև անսարքությունների վերացմամբ։ Բոբը նաև օգնել է շարժիչի մշակմանը։ Շուտով Բոբ Ուոլլեսը դարձել է ընկերության գլխավոր փորձարկող վարորդը։ *Lamborghini* մակնիշի ավտոմեքենաների մեծ մասի ճանապարհային փորձարկումներն իրականացվել են հանրային օգտագործման ճանապարհներին, ինչպիսիք են ավտոմայրուղիները և լեռնային ճանապարհները։ Փորձարկվող մեքենաների փորձարկումների ժամանակ պապարացիների տեսախցիկների առաջ չհայտնվելու համար Բոբը փորձարկվող մեքենաները վերցրել է գիշերով և դրանք վարել՝ հասցնելով հնարավորությունների սահմանին: Երբ նա վերադարձել է գործարանի տարածք, տվել է եզրակացություն և արել առաջարկություններ, թե ինչի է ընդունակ մեքենան, և ինչը պետք է փոխել: 5:30-ից մինչև 15:00-ն Բոբը փորձարկել է մեքենաները ավտոմայրուղու վրա՝ *Mille Miglia* մրցարշավի երթուղով կամ Միզանոյի և Ռիկարդո Պալետիի ավտոդրոմի ուղիներով: Թեստերից հետո Բոբը զեկույց է պատրաստել գործարանի կոնստրուկտորական բյուրոյի համար՝ մեքենայի թերությունների և խնդիրների մասին, որոնց նա բախվել է փորձարկումների ընթացքում։

1965-1966 թվականներին Բոբ Ուոլլեսն աշխատել է *Lamborghini Miura*-ի մշակման թիմում։ Նա անցկացրել է ճանապարհային լայնածավալ փորձարկումներ՝ սկզբում նախատիպերի, ապա՝ այս մոդելի սերիական օրինակների վրա։ Բոբը մասնակցել է նաև այլ մոդելների մշակմանը՝ *400* *GT*, *Islero*, *Urraco*, *Jarama*, *Espada* և *Countach*, ներառյալ *LP500* նախատիպի ճանապարհային փորձարկումները։ *Lamborghini* գործարանում աշխատելու ընթացքում Բոբը նախագծել և հավաքել է *Lamborghini*-ի սերիական մեքենաների երեք արդիականացված տարբերակ՝ *Miura Jota*-ն 1970 թվականին, 1973 թվականին և 1974 թվականին։ Նա լուրջ կերպով արդիականացրել է այդ մեքենաները՝ դրանց դինամիկ բնութագրերը բարելավելու համար։ *Urraco «Rally»*-ով Բոբը մասնակցել է Միզանոյի մրցարշավին, որտեղ կարողացել է լավ արդյունք ցույց տալ։

1974 թվականին Ֆերուչո Լամբորգինին վաճառել է Lamborghini ընկերությունը, իսկ հաջորդ՝ 1975 թվականին, Բոբ Ուոլլեսը լքել է այն։ Բոբի հեռանալուց հետո ընկերության գլխավոր փորձարկող վարորդը դարձել է նրա աշակերտը՝ Վալենտինո Բալբոնին։

Wikilamjarw.jpg|Ձախից՝ Miura Jota-ի վերստեղծումԱջից՝ Jarama «Rally»
Urraco rallye Bob wallace.jpg|Urraco «Rally»


### Lamborghini ընկերությունից հեռանալուց հետո
1975 թվականին Ուոլլեսը կնոջ հետ վերադարձել է Նոր Զելանդիա, բայց ընդամենը երեք ամիս անց տեղափոխվել է ԱՄՆ՝ Ֆինիքս քաղաք, որտեղ բացել է էկզոտիկ ավտոմեքենաների վերանորոգման արհեստանոց, ինչպիսիք են *Lamborghini*-ն և *Ferrari*-ն: 1977 թվականին Բոբը կնոջ՝ Աննայի հետ, ավտովթարի է ենթարկվել: Կողքից ուժեղ հարվածի պատճառով Աննան գլխի լուրջ վնասվածք է ստացել, որը 21 տարի անց հանգեցրել է նրա մահվան: 2013 թվականին Բոբը հրավիրվել է *Automobili Lamborghini S.p.A.*-ի նախագահի կողմից՝ *Lamborghini* ընկերության հիմնադրման 50-ամյակի առթիվ կազմակերպված հոբելյանական տոնակատարությանը: Սակայն առողջական վիճակի պատճառով չի մասնակցել միջոցառմանը:

Բոբ Ուոլլեսը մահացել է նույն թվականին։

## Ծանոթագրություններ

## Գրականություն
* 
* 
* 

## Հղումներ
* Automobili Lamborghini S.p.A.-ի պատմությունը lamborghini.com կայքում

Կատեգորիա:Նորզելանդացի ինժեներ
Կատեգորիա:Նորզելանդացի մեխանիկներ